Ateena tunnetaan ruuhkistaan, joten auton vuokraus ei ole kaupungissa suositeltavaa. Jos välimatka ei ole pitkä, on kävely usein vaivattomin vaihtoehto. Pidemmille matkoille nopein ja selkein kulkuväline on yleensä metro, mutta kaupungissa liikennöivät myös raitiovaunut ja bussit. Ateenan metrossa on kolme linjaa, joista linja 3 (sininen linja) kulkee lentokentälle. Myös kaupungin raitiovaunuverkosto (tram) pitää sisällään kolme linjaa. Joukkoliikenneverkosto toimii elektronisella Ath.ena Card -kortilla, johon voi ladata matka-aikaa vaikkapa vain 90 minuutiksi tai 5 päiväksi. 90 minuuttia voimassa olevan matkalipun hinta on noin 1,40 euroa ja viiden päivän matkalipun hinta noin 9 euroa.